Raakaöljyn hinnan romahdus on ajanut perinteiset öljyntuottajamaat vaikeuksiin. Samaan aikaan energiantuotannossa on tapahtumassa vallankumous, joka vähentää riippuvuutta perinteisistä öljyvaltioista ja kääntää rahavirrat uusiin maihin.

Joka puolelle maailmaa syntyy uusia aurinko- ja tuulivoimaloita sekä muuta uusiutuvan energian tuotantoa. Varsinkin aurinkoenergiaan liittyy suuria toiveita. Se on muuttumassa nopeasti kilpailukykyiseksi, kun uusiutuvan energian tuista vaiheittain luovutaan, ja tuotanto muuttuu markkinalähtöisemmäksi.

Asiantuntijat ennustavat, että aurinko korvaa öljyn ja kaasun tärkeimpänä energialähteenä vuoteen 2050 mennessä. Norja ja Hollanti suunnittelevat jo nyt perinteisten bensiini- ja dieselautojen myynnin kieltämistä vuodesta 2025 lähtien. Intia aikoo siirtyä kokonaan sähköautoihin viisi vuotta myöhemmin.

Saksalaislehti Der Spiegel ennustaa, että tulevaisuuden energiasuurvaltoja ovat Yhdysvallat, Intia, Kiina, Chile ja Saksa.

Yhdysvallat on noussut liuskeöljyn ansiosta maailman suurimmaksi öljyntuottajaksi. Maakaasun tuottajana se on omavarainen ja pyrkii kasvattamaan vientiään.

Mutta Yhdysvallat on myös puhtaan energiateknologian edelläkävijä. Aurinko- ja tuulivoiman tuotanto on kasvussa, ja maailman johtava sähköautojen tuottaja Tesla kehittää uutta akkuteknologiaa.

Myös teknologiajätit Apple ja Google ovat kiinnostuneita sähköautoista, uusiutuvan energian tuotannosta ja energiansäästöstä.

Intian pääministeri Narendra Modi on nostanut energiapolitiikan hallituksen painopistealueeksi. Joka puolelle maata rakennetaan uusia hiilivoimaloita energiantuonnin vähentämiseksi.

Samaan aikaan Intia aikoo rakentaa lähes 100 000 megawattia aurinkoenergiaa. Olosuhteet ovat suotuisat. Aurinko paistaa Intiassa pilvettömältä taivaalta keskimäärin 300 päivää vuodessa.

Kiina tuottaa edelleen valtaosan sähköstään kivihiilellä, mutta hiilenpolttoa pyritään vähentämään samalla kun saastuttavia tehtaita suljetaan. Hallitus aikoo nostaa tuulivoiman tuotannon 350 000 megawattiin vuoteen 2025 mennessä ja aurinkovoimaloiden kapasiteetin 200 000 megawattiin vuoteen 2020 mennessä.

Kiinalaiset yritykset kehittävät uudenlaisia paristoja ja akkuja, sähköautoja sekä uutta sähköverkkotekniikkaa. Samaan aikaan rakenteilla on 40 uutta ydinvoimalaa.

Myös Chile pyrkii uusiutuvan energian suurvallaksi erinomaisten aurinko- ja tuuliolosuhteiden avulla. Aurinkoenergian tuottaminen Atacaman autiomaassa on 30 prosenttia kannattavampaa kuin Espanjassa.

Chilessä on maailman suurimmat litiumvarannot. Litiumakkuja käytetään muun muassa tietokoneissa, matkapuhelimissa, sähköautoissa sekä varavoimana sähköverkoissa.

Euroopassa uusiutuvan energian suurvallaksi on nousemassa Saksa. Fukushiman ydinonnettomuuden jälkeen käynnistetyn energiavallankumouksen alku on ollut kuitenkin vaikea. Saksalaiset maksavat sähköstään kaksi kertaa enemmän kuin suomalaiset.

Myöskään kasvihuonekaasupäästöt eivät ole vähentyneet, sillä kivihiilen käyttöä on jouduttu lisäämään siirtymäkauden aikana.

Raakaöljyn tynnyrihinta on kohonnut tammikuun pohjalukemista noin 40 dollariin. Se on kuitenkin vielä kaukana parin vuoden takaisista 115 dollarin lukemista. Suurin syy alennusmyyntiin on Kiinan kysynnän romahtaminen.

Öljyntuottajamaat ovat pahentaneet tilannetta itse lisäämällä samaan aikaan tuotantoaan.

Pohjois-Dakotan ja Texasin liuskeöljyesiintymät nostivat Yhdysvallat Saudi-Arabian ohi maailman suurimmaksi öljyntuottajaksi. Saudi-Arabia vastasi haasteeseen kasvattamalla tuotantoaan pitääkseen kiinni markkinaosuuksistaan.

Myös Iran on lisännyt tuotantoaan sen jälkeen, kun kansainväliset talouspakotteet poistettiin tammikuussa.

Liuskeöljyn tuottaminen on muuttunut kannattamattomaksi, ja amerikkalaiset yhtiöt ovat suurissa vaikeuksissa. Myös Venäjä ja Venezuela ovat ajautuneet kriisiin.

Saudi-Arabiassa öljytulot kattavat 80 prosenttia budjetista. Julkinen talous on vaikeuksissa, ja maan johto harkitsee valtion öljy-yhtiön Saudi Aramcon yksityistämistä.